Oficialusis leidinys 320 E , 15/12/2005 p. 0161 - 0164



P6_TA(2005)0068 Svarstymai Peticijų komitete (2003-2004) Europos Parlamento teisėkūros rezolucija dėl svarstymų Peticijų komitete 2003-2004 parlamentiniais metais (2004/2090(INI)) Europos Parlamentas, - atsižvelgdamas į savo ankstesnes rezoliucijas dėl svarstymų Peticijų komitete, - atsižvelgdamas į 1989 m. balandžio 12 d. tarpinstitucinį susitarimą dėl peticijų teisės sustiprinimo [1], - atsižvelgdamas į EB sutarties 21 ir 194 straipsnius, - atsižvelgdamas į Europos ombudsmeno 2003 m. metinį pranešimą, - atsižvelgdamas į Darbo tvarkos taisyklių 45 straipsnį ir 192 straipsnio 6 dalį, - atsižvelgdamas į Peticijų komiteto pranešimą (A6-0040/2005), A. kadangi peticijos teisė yra pagrindinė teisė, glaudžiai susijusi su Europos Sąjungos pilietybe, B. kadangi peticijos teisė buvo įtvirtinta ES Sutartyje nuo 1992 metų ir yra patvirtinta 2005 m. sausio 12 d. Europos Parlamento priimtos Sutarties dėl Konstitucijos Europai [2] II-104 straipsnyje, C. kadangi teisė paduoti peticiją Europos Parlamentui ir teisė paduoti skundą Europos Ombudsmenui yra svarbios pagrindinės priemonės, leidžiančios Europos piliečiams įgyvendinti jų tiesiogines demokratines teises, D. kadangi kokybė ir augantis gaunamų peticijų skaičius rodo, kad ES gyvenantys piliečiai naudojasi šia teise, kad dalyvautų sprendžiant su Europos Sąjunga susijusius klausimus, ir šis faktas įpareigoja Europos Parlamentą nagrinėti peticijas efektyviai, skaidriai ir neatidėliojant, E. kadangi Europos Parlamentas visada pripažino peticijas kaip būdą padidinti savo politinės priežiūros įgaliojimų vykdymą atsakant į ES piliečių rūpesčius, ypač galimų rimtų Europos teisės pažeidimų atveju arba kai nėra gerbiamos jų pagrindinės teisės, F. kadangi Europos piliečiai reikalauja ne tik geresnės sinergijos institucijų veikloje, bet ir daugiau skaidrumo ir aiškumo Europos institucijų įsipareigojimuose, o ypač Parlamento, Komisijos, Tarybos, Europos ombudsmeno ir specializuotų agentūrų, taip pat valstybių narių valdžios institucijų, įskaitant nacionalinių ir regioninių parlamentų peticijų komitetus ir ombudsmenų tarnybas, nes visų jų veikla svarbi teikiant Europos piliečiams reikalingą pagalbą dėl jų teisių, pagrįstų įstatymais, G. kadangi Europos Parlamentas, kuris po EB sutarties 230 straipsnio pakeitimo, padaryto Nicos sutartimi, turi teisę pateikti ieškinį Teisingumo Teisme tokiomis pačiomis sąlygomis kaip Taryba ir Komisija, t. y. nepriklausomai, ar tai susiję su jo paties teise, siekia dar labiau sustiprinti turimus teisinius ir politinius instrumentus ir veiksmingiau reaguoti į teisėtus piliečių prašymus, H. kadangi Europos Parlamentas, kaip tiesioginiu būdu renkama Europos piliečius europiniu lygiu atstovaujanti institucija, turi specifinę pareigą ir privilegiją ginti piliečių teises; tačiau, kadangi Parlamentui reikia pagalbos ir lojalaus bendradarbiavimo, ypač iš Komisijos, kaip Sutarčių saugotojos, pusės, norint išspręsti problemas, kurių egzistavimas paskatino piliečius kreiptis į jį pagalbos, I. kadangi valstybės narės ir Europos Sąjungos Tarybai pirmininkaujanti valstybė turi ypatingą pareigą garantuoti Europos piliečiams, kad būtų laikomasi Europos institucijų įstatymų leidžiamosios valdžios išleistų įstatymų, kad jie būtų tinkamai taikomi nacionalinėse, regioninėse ir vietinėse administracijose ir pastarosioms pavaldžiose įstaigose, 1. dar kartą patvirtina, kad Peticijų komitetas yra vienas svarbiausių Europos Parlamento organų, įgyvendinantis ES institucijų, taip pat nacionalinių, regionių, vietinių ir socialinių vadžios įstaigų parlamentinę priežiūrą, taip didindamas su Europos piliečiais susijusių Europos Sąjungos veiksmų skaidrumą ir supratimą; 2. pažymi, kad peticijos teikia naudingos informacijos apie tai, kiek atskiri piliečiai mano yra įgyvendinami jų lūkesčiai dėl Europos Sąjungos, nuo kurios jie dažnai jaučiasi atsiriboję, su ja nesusiję ar kad su jais elgiamasi netinkamai; 3. pabrėžia, kad per peticijų procedūrą Europos Parlamentas gali įvertinti ir, jei būtina, viešai atskleisti politinių siekių tikslumo stoką, teisinės sistemos spragas, problemas, susijusias su praktiniu politikos krypčių labai įgyvendinimu, kitas silpnąsias Europos Sąjungos vietas ir galimus valstybių narių pažeidimus; 4. pabrėžia konstruktyvų Komisijos vaidmenį nagrinėjant peticijas ir mano, kad bendradarbiavimas su Komisija yra svarbus; ragina Komisiją savo metų pranešime apie Bendrijos teisės taikymą nurodyti tuos atvejus, kada procedūros dėl kokio nors pažeidimo buvo pradėtos Europos piliečiams pateikus peticijas ir tada įsikišus Parlamentui; 5. ragina, kad metinių diskusijų ir balsavimo plenariniame posėdyje dėl atitinkamo komiteto darbo ir dėl metinio pranešimo apie Europos ombudsmeno veiklą laikas sutaptų su diskusijomis apie Komisijos metų pranešimą apie Bendrijos teisės taikymą; 6. džiaugiasi, kad delegacijų siuntimas į įvairias valstybes nares ar Sąjungos regionus vietoje ištirti peticijų teikėjų klausimus, išklausyti atitinkamų bendruomenių nuomones ir paskatinti didesnį kompetentingų valdžios institucijų ir spaudos supratimą, padėjo daug efektyviau sutelkti dėmesį į problemas ir įrodė, kad daugeliu atvejų gali būti naudingi peticijų teikėjams; 7. akcentuoja savo ketinimą efektyviau taikyti Darbo tvarkos taisyklių 192 straipsnio 1 dalį - tai leistų atitinkamam komitetui parengti pranešimą ar kitu būdu išreikšti savo nuomonę apie peticijas, kurias jis pripažino priimtinomis; 8. primena apie būtinybę paskirstyti atsakomybę ir pareigas Komisijai, Tarybai, valstybėms narėms ar kitoms paskirtoms valdžios institucijoms, taikančioms ES teisę, kaip nurodyta darbiniame dokumente, kurį Peticijų komitetas pateikė Konvento dėl Europos ateities pirmininkui [3]; 9. akcentuoja, kad įtvirtinus peticijos teisę naujojoje Konstitucijoje turi būti nustatytos bendros elgesio normos visoms Bendrijos institucijoms ir valstybėms narėms remiantis Tinkamo administravimo elgesio kodeksu, kurį parengė Europos ombudsmenas ir kuriam pritarė Europos Parlamentas; 10. pabrėžia, kad nagrinėjant peticijas savaime suprantamas turėtų būti Tarybos arba valstybės narės vyriausybės atstovo dalyvavimas komiteto posėdžiuose, ypač jeigu peticija susijusi su teisiniais Europos Sąjungos klausimais ir tikslais, kurie savo ruožtu glaudžiai susiję su atitinkamos valstybės narės nacionaline teise arba tai valstybei narei politiškai svarbiais klausimais; dėkoja valstybėms narėms, kurios tokiu būdu bendradarbiavo, tačiau reikalauja, kad pirmininkaujanti valstybė ištirtų būdus, kuriais galima pagerinti Tarybos įsitraukimą į komiteto veiklą, gal būt paskiriant aukšto rango pareigūną, kuris koordinuotų su peticijomis susijusius klausimus; 11. prašo, kad Taryba visoms valstybių narių vyriausybių institucijoms ir įstaigoms nustatytų trijų mėnesių terminą pateikti detalų atsakymą Peticijų komitetui ir peticiją pateikusiam asmeniui ar asmenims, arba kas mėnesį pateikti paaiškinimą, kodėl šis terminas tęsiamas; 12. mano, kad Tarybai pirmininkaujančios valstybės įsipareigojimas 2003 m. gruodžio 16 d. Europos Parlamento, Tarybos ir Komisijos priimto tarpinstitucinio susitarimo dėl geresnės teisės aktų leidybos [4] išvadose, užtikrins pakankamą Tarybos dalyvavimą Europos Parlamento komitetų veikloje; 13. primena, kad ES plėtra prisijungus dešimčiai naujų valstybių narių reikalauja, kad atitinkamas komitetas pagilintų savo kompetenciją kalbinėje, teisinėje ir politinėje srityse, ir akcentuoja būtinybę ir toliau stiprinti ir stengtis pritaikyti komiteto sekretoriatą prie naujų aplinkybių, nes jo paslaugos turi būti vienodai prieinamos visiems ES piliečiams; pabrėžia, kad pagrindinės išvados tolimesniam Peticijų komiteto darbinės veiklos gerinimui bus parengtos ir pateiktos 2004-2005 m. pranešimo priede; 14. atkreipia dėmesį, kad Europos Parlamentas nuo Nicos sutarties įsigaliojimo turi teisę Teisingumo Teisme pateikti ieškinį prieš kitas Bendrijos institucijoms dėl kompetencijos trūkumo, pagrindinių procedūrinių reikalavimų pažeidimo, EB Sutarties ar su ja susijusių normų taikymo pažeidimo arba piktnaudžiavimo įgaliojimais, nepriklausomai nuo to ar tai susiję su Parlamento teisėmis; 15. mano, kad vadovaujantis EB Sutarties 230 straipsniu, būtų teisėta Parlamentui pasinaudoti savo galiomis, jeigu tai būtina siekiant nutraukti rimtą Bendrijos teisės pažeidimą, kuris paaiškėjo nagrinėjant peticiją, taip pat tais atvejais, kai tarp Parlamento ir Komisijos, nepaisant pastangų išspręsti problemą, tam tikru atveju iškyla didelių skirtumų interpretuojant Bendrijos teisės aktais reikalaujamas priemones, kuriomis siekiama ginti piliečių teises; 16. kviečia Tarybą ir Komisiją peržiūrėti 1989 metų tarpinstitucinį susitarimą su Europos Parlamentu siekiant skirti peticijų teikėjams efektyvesnes žalos atlyginimo priemones ir nustatyti aiškią bei nuoseklią institucijų bendradarbiavimo sistemą šioje srityje; 17. mano, kad siekiant pagerinti ir nuolat stebėti Europos Parlamentui pateiktų peticijų nagrinėjimą turėtų būti įkurta nuolatinė darbo grupė; 18. pritaria sistemos SOLVIT įkūrimui, kaip neoficialiam būdui padėti privatiems asmenims ir įmonėms spręsti vidaus rinkos problemas, ir skatina valstybes nares įdiegti šią integruoto bendradarbiavimo sistemą, kad SOLVIT galėtų veikti plačiu mastu; 19. skatina Komisiją tęsti savo veiklą, jau davusią vertingų rezultatų, racionalizuoti ir pagreitinti vidines procedūras atsakant į atitinkamo komiteto užklausimus dėl informacijos apie peticijas; 20. pritaria, kad būtų diegiama nauja programinė įranga, skirta peticijoms tvarkyti, ir prašo skubiai svarstyti klausimą dėl pakankamo aprūpinimo žmogiškaisiais ištekliais - tai leistų greitai suvesti duomenis į naująją sistemą, ir ši galėtų pradėti veikti artimiausiu metu; 21. prašo, kad Komisija nustatytų trijų mėnesių terminą pateikti detalų atsakymą komitetui ir peticiją pateikusiam asmeniui ar asmenims, arba kas mėnesį pateikti paaiškinimą, kodėl šis terminas tęsiamas; 22. pažymi, kad nagrinėjant peticijas sėkmingai išryškinamas ES politikos krypčių poveikis piliečiams, ir tai verčia ieškoti geriausio būdo padidinti visų gautų peticijų nagrinėjimo ir įforminimo procedūrų efektyvumą bei skaidrumą, turint omenyje, lyginant su Komisijos skundų procedūra, kad peticijos procerūra jau dabar yra labai viešas piliečiams rūpimų klausimų sprendimo metodas; 23. pripažįsta, kad atitinkamo komiteto darbas daugeliu atvejų skiriasi nuo kitų Parlamento komitetų veiklos, kadangi daugelio klausimų jame imamasi savarankiškai, pasinaudojus išoriniu patarimu ir atskirų piliečių pagalba, sprendžia daug Pirmininko ar Parlamento narių per plenarinį posėdį pateiktų klausimų, ir problemos dažnai išsprendžiamos be tolesnio plenarinio posėdžio ar kitų Europos Parlamento organų įsikišimo; mano, kad tam reikia procedūrų, kurios būtinai skirtųsi nuo kitų Europos Parlamento komitetų procedūrų, bet kurios, nereikalaudamos specialių Darbo tvarkos taisyklių nuostatų, galėtų pasinaudoti komiteto nustatytomis gairėmis, kad užtikrintų darbo tęstinumą, rezultatų nuoseklumą ir jo poveikio kontrolę; 24. ragina imtis priemonių užtikrinti, kad naujų valstybių narių piliečiai kuo daugiau sužinotų apie peticijos Europos Parlamentui teisę pagal Sutarties 194 straipsnį dėl juos tiesiogiai liečiančių ES veiklos klausimų, taip pat apie galimybę teikti skundus Ombudsmenui pagal Sutarties 195 straipsnį, atsiradus įtarimams dėl netinkamo administravimo ES institucijose ar organuose; 25. kviečia valstybių narių parlamentus, kurie iki šiol dar to nepadarė, siekiant racionalesnio dialogo su ES institucijomis, sukurti nacionalinius peticijų komitetus, kurie esant reikalui kartu dirbtų su atitinkamu Europos Parlamento komitetu ir tuo pačiu metu suteikti pilnesnę neteisminę demokratinę piliečių teisių apsaugą Europos Sąjungoje; 26. paveda Pirmininkui perduoti šią rezoliuciją ir Peticijų komiteto pranešimą Tarybai, Komisijai, Europos ombudsmenui, valstybių narių vyriausybėms ir parlamentams, jų peticijų komitetams ir jų nacionaliniams ombudsmenams ar panašios kompetencijos organams. [1] OL C 120, 1989 5 16, p. 51. [2] Priimti tekstai, P6_TA(2005)0004. [3] Darbinis dokumentas pateiktas Konvento dėl Europos ateities pirmininkui. Pranešėjas: Proinsias De Rossa (PE 318.508/def.). [4] OL C 321, 2003 12 31, p. 1. --------------------------------------------------